Rondloperleeu nog nie gevangDie leeu is Woensdag langs die R511 gewaar. (Foto: Twitter) Die soektog na die rondloperleeu in Centurion sal Donderdagoggend voortgesit word nadat dié dier teen Woensdagaand nog steeds nie gevang en verdoof kon word nie. Arthur Crewe, eienaar van die maatskappy Strategic Response Rescue Unit (SRU), het aan Maroela Media gesê dat reddingspanne tot laat Woensdagaand nog na die leeu gesoek het in die omgewing waar die dier Woensdagmiddag gevind is. Soekspanne het deur die nag nog met hommeltuie en in die lig van die volmaan gesoek, maar dit is teen middernag afgelas. “Ons gaan nou bymekaarkom en kyk of ons ŉ helikopter kan inspan,” het Crewe Donderdagoggend aan Maroela Media gesê. Hy was Woensdagmiddag hoopvol dat die leeu gevang en verdoof sou word nadat hulle die groot kat in ŉ geïsoleerde gebied tussen bosse in die omgewing van die Hennops-staproete gevind het. ŉ Veearts is van Hartbeespoort, waar SRU geleë is, ontbied om die leeu veilig te verdoof indien die reddingspan naby genoeg aan die leeu kon kom. Crewe is ook die stasiebevelvoerder van die Nasionale Seereddingsinstituut in Hartbeespoort. Sy maatskappy het Woensdag ingegryp nadat ŉ rondloperleeu omstreeks 02:00 langs die R511 in Centurion naby die Hennops-staproete opgemerk is. Hoewel die maatskappy al die toepaslike owerhede van die rondloperleeu ingelig het, het net een private sekerheidsmaatskappy by die soektog aangesluit. Dit is nog steeds nie bekend waar die leeu vandaan kom nie. Die omgewing waar die leeu laaste gesien is, is nie naby mense of huise geleë nie.